DIE INTOG VAN JESUS IN JERUSALEM (1) – PALMSWAAIER OF DONKIE?
(Vergelyk ook Matt. 21:1-11; Mark 11:1-11; Luk 19:28-40)
Vergelyk ook Sag. 9:9 – “Jubel, Sion! Juig Jerusalem! Jou koning sal na jou toe kom. Hy is regverdig en hy is oorwinnaar, hy is nederig en hy ry op ‘n donkie, op die hingsvul van ‘n donkie.” (Profesie van Jesus se intog in Jerusalem 400 jaar later)
Die dag nadat Maria Jesus se voete gesalf het, vertrek Hy na Jerusalem. Die mense wat vir die paasfees in Jerusalem saamgekom het, het daarvan gehoor en Jesus tegemoet gegaan. Die optrede van die pelgrims bevestig eintlik Sy koningskap want hulle rol as’t ware die “rooi tapyt” vir Jesus oop deur hulle klere en palmtakke voor Hom oop te strooi. Die Messiaanse begroeting: “Prys Hom! Loof Hom wat in die Naam van die Here kom!” (Ps. 118:26), word Jesus toegeroep, hoewel hulle Hom verkeerdelik aansien as die Messias volgens eie opvatting. Ook die toevoeging: “Die Koning van Israel!” het Messiaanse betekenis, maar word hier verkeerdelik bedoel aangesien die Jode ’n aardse koning verwag het. Hulle begroet Jesus wel as die Messias, maar hulle bly gebonde aan die beskouing dat Jesus die aardse koning is wat hulle staatkundig van die Romeinse juk sou verlos.
Volgens die ander Evangelies het Jesus die reëlings vooruit getref om ’n donkie te verkry vir Sy intog in die stad, “‘n jong donkie waarop nog niemand gery het nie” (Mark. 11:2b), terwyl Johannes daarenteen, vertel dat Jesus “toe op ‘n jong donkie geklim wat Hy daar gekry het”. Die geesdrif van die skare het feitlik ontvlam wanneer hulle Hom op die donkie sien ry. Die profesie van Sagaria 9 word deur Jesus in waarheid vervul. Hy is wel die koning wat sou kom, maar Hy ry nie op ’n oorlogsperd nie. Sy rydier is ’n donkie, die dier waarop ’n gesant van vrede ry. Hy kom dus as die bringer van vrede, die vrede van God vir die wêreld van sonde, en Hy doen dit in nederigheid en tog in koninklike heerlikheid. (Vergun my ‘n persoonlike opmerking: ‘n Donkie waarop nog niemand gery het nie, is nog nie ingebreek nie en wíld. ‘n Oningebreekte donkie laat niemand op sy rug klim sonder om hom af te gooi nie! Dit is egter ironies dat die Vredevors wat in nederigheid op ‘n vredesending was, selfs ‘n wilde donkie tot vredevolle nederigheid kon stem.)
Jesus kom die Sondag voor “Goeie” Vrydag, Jerusalem binnegery om redding te bring, maar op ‘n totaal ander manier as wat die mense gedink het. Die mense wou Hom verander in ‘n aardse koning wat hulle moes verlos van die Romeinse juk, maar Jesus kom eintlik om hulle te verlos van ewige verlorenheid! Die skare in Jerusalem wou Jesus iemand maak wat húlle graag wou hê Hý moes wees. Was die palmtakke se swaaiery nie dalk om Jesus vir hulle as koning in te palm nie, ‘n koning wat hulle drome en wense kon vervul nie? Nie dat dit noodwendig verkeerd is nie, maar ek wonder of hulle opreg was in hulle verering, want ‘n paar dae later het die uitroepe van “Prys Hom! Loof Hom wat in die Naam van die Here kom!” en “Die Koning van Israel!” verander in “Kruisig Hom”!
Dalk moet ek wees soos die eenvoudige donkie, soos hierdie donkie wat die heilige troon van meer as ‘n koning geword het, die troon van die Seun van God self. Jesus kom wys ons hiermee dat iets waaraan ons min waarde heg soos byvoorbeeld ‘n donkie, juis waardevol vir God kan wees. Die donkie was ‘n Jesus-draer wat nederig gedien het sonder om die eer daarvoor te kry. Hy het Jesus op Sy laaste rit Jerusalem binnegedra sodat ek Jesus die wêreld kan indra, om “die pad te leer wat Hy wil hê ek moet volg” (Ps. 32:8), en nie waar ék wil gaan nie.
“As jy wil weet hoe populêr die kerk is, kom kyk hoeveel mense kom Sondae-oggende kerk toe! As jy wil weet hoe populêr die dominee is, kom kyk hoeveel mense kom Sondae- aande kerk toe! As jy wil weet hoe populêr Jesus is, kom kyk hoeveel mense kom wyksbyeenkomste of omgeegroepe toe!” (Onbekend).